Nuuskommentaar: Aanslag van linkses om konserwatiewe media te smoorArgieffoto: Pixabay.com Uit nuwe literatuur wat nou bykans daagliks die lig sien, is dit veral die meer konserwatiewe stemme wat steeds deur die tradisionele mediamense geknyp word. Dit is nie van gister af dat konserwatiewes meen hulle word nie regverdig deur linkse media-instansies geknyp nie. Met pres. Donald Trump se verkiesing tot Amerikaanse president het dié geknyp erger geword, en vanoggend is daar ’n paar nuwe artikels deur bekende Amerikaners oor dié onderwerp. Die aanslae gaan gewoon van die uitgangspunt uit dat dit die linkse media se vernaamste funksie is. Die Kanadese politikus en voormalige leier van die Christian Heritage Party, Ron Gray, het voor sy aftrede in 2008 graag na die uitslag van ’n Amerikaanse meningspeiling verwys wat aangetoon het dat die gemiddelde Amerikaanse joernalis linkser is as die gemiddelde Amerikaner. Hy het geglo dieselfde geld vir Kanada. Die vernaamste artikels wat vanoggend per internet versprei is, is “The Left’s Long War on Conservative Free Speech”, deur Michelle Malkin (lees hier) en “Social Media Censorship II” deur John Stossel (lees hier). Die twee skrywers noem beide ’n hele aantal skrywers uit linkse geledere wat hulle op verskillende wyses probeer knyp het. Hulle sluit die sosiale media in, en noem ’n hele aantal sosialemediahuise wat byvoorbeeld die rekenings van konserwatiewe skrywers bloot laat verdwyn. Dis dus nie meer net die gevestigde mediahuise wat hul eie politieke oortuigings op die lesers probeer afdwing nie. Dit is ook die sosiale media wat dit tegnies baie moeilik maak om nuus van die gewone leser te weerhou. Geen wonder nie dat die Suid-Afrikaanse meningsvormer, Rhoda Kadalie, by geleentheid geskryf het dat meningsvryheid die diktatuur van die liberalis is. Die groot verskil nou is dat juis die bestaan van sosiale media veroorsaak dat die nie-liberale stemme ook gehoor word. Politieke korrektheid word ook al hoe meer onder druk geplaas. Die moderne tegnologie het die vermoë om fopnuus vlerke te laat kry, maar so gelukkig ook dít wat as die algemeen aanvaarde waarheid beskou word. Metodes sal eenvoudig gevind moet word om die media en sosiale media van fopnuus te reinig, om dit as kanaal vir belediging en vele meer te neutraliseer.